Jokerien kolmannen KHL-kauden aluksi on tapahtumassa pahin mahdollinen: joukkueessa ei ole riittävää kärkiosaamista, eikä kansakaan oikein syty KHL-peleihin, kirjoittaa Petri Seppä.

Kaksi kautta se kesti. Jokerien KHL-huuma nimittäin. Kahdella ensimmäisellä KHL-kaudella Jokerit hoiteli suurimman osan kotiotteluistaan perusvarmasti muutamia työtapaturmia lukuun ottamatta, ja Hartwall-areenassa kävi mukavasti väkeä.

Ensimmäiset merkit KHL-kiiman murenemisesta oli nähtävissä jo kesällä, kun Jokerit koki KHL-historiansa suurimman mullistuksen: puolet joukkueesta vaihtui. Jokerit menetti sekä kärkipelaajansa (mm. ykkösmaalivahtinsa Henrik Karlssonin, ykköspuolustajansa Philip Larsenin ja ykköshyökkääjänsä Brandon Kozunin) että monivuotiset joukkueen selkärankapelaajansa (mm. puolustaja Ossi Väänäsen ja hyökkääjät Niko Kapasen, Jani Ridan ja Niklas Hagmanin).

Samalla faneilta katosi iso kosketuspinta koko joukkueeseen. Se on näkynyt selvästi, vaikka kotiotteluita on takana vasta kaksi. Jokerit halusi tietoisesti aloittaa kautensa pitkällä vieraspeliputkella, jotta se sai kotiavauksensa vasta syyskuun puoliväliin, jolloin jääkiekon sarjakausi on perinteisesti Suomessa alkanut.

Sitten tuli kotiavaus, viikon paras pelipäivä lauantai ja vastaan itäistä konferenssia johtava Avangard Omsk. Huippukattauksesta huolimatta yleisömäärä jäi alle 10 000:n (ilmoitettu yleisömäärä oli 9 778). Toisessa kotiottelussa maanantaina oli edelleen vastassa huippujoukkue Sibir Novosibirsk, jossa pelaa mm. yksi alkukauden parhaista suomalaisista Joonas Kemppainen. Maanantai on lisäksi päivä, jolloin kilpailevaa tarjontaa – etenkin urheilussa – oli pääkaupunkiseudulla kovin niukasti tarjolla.

Joonas Kemppainen­

Ilmoitettu yleisömäärä oli 8 474, mutta yleisöluvusta tulivat mieleen vanhat kunnon liiga-ajat, kun ilmoitetusta yleisömäärästä sai aina vähentää 1 500–2 000 katsojaa. Samoin eilen: hallissa oli paikalla korkeintaan 6 000 henkeä.

On Jokerien kannalta erittäin huolestuttavaa, jos vain Pietarin SKA ja Moskovan TsSKA – ehkä vielä lisäksi hallitseva mestari Metallurg Magnitogorsk – vetävät halliin viisinumeroisen katsojamäärän. Voi vain kuvitella, mitä yleisöluku sitten on, kun Helsinkiin saapuu nimetön venäläinen joukkue, jossa ei pelaa suomalaisia. Siitä saadaan ensimmäinen merkki keskiviikkona, kun KHL:n tämän hetken heikoin joukkue Metallurg Novokuznetsk tulee Jokerien vieraaksi.

Vanha urheilun totuus on, että urheilullinen menestys on seuran paras markkinointikeino. Kansa haluaa nähdä mieluummin voittavan joukkueen kuin illasta toiseen turpiin ottavan porukan. Sitä ajatellen kahden ensimmäisen kotiottelun päättyminen tappioon on lähes markkinoinnillinen katastrofi.

Ryan Zapolski­

Voiko Jokereilta edes odottaa läntisen konferenssin kärkitiloja? Mielestäni ei. Jokerit on saanut maalivahti Ryan Zapolskista ihan hyvän Karlssonin korvaajan, mutta kenttäpelaajien osalta taso on pudonnut selvästi.

Jokerien puolustuksessa ei ole sellaista kiekollisesti taitavaa pelinrakentajaa tai siniviivapyssyä, joka menestyvän joukkueen takalinjoilta pitää löytyä. Tanskalaishankinta Oliver Lauridsen on kokonaisuutena ollut Jokerien selvästi paras puolustaja. Jääkaappi-pakastimen kokoinen Lauridsen on joutunut vastaamaan myös tehopisteiden teosta. Rooli, joka ei ole hänelle lainkaan ominainen.

Jokerien hyökkäyksessä hutihankintoja näyttäisi olevan huomattavasti enemmän, ja se voi käydä Jokereille vielä kalliiksi. Uusista hankinnoista vain Mika Niemi ja varauksella Sakari Salminen saavat alkukauden perusteella puhtaat paperit.

Mika Niemi­

Michael Keräseltä sekä pohjoisamerikkalaisilta Joey Hishonilta ja Brian O’Neilliltä on lupa odottaa valtavan paljon parempaa. Keräsen 0+3 kahdeksaan otteluun sekä Hishonin 2+0 ja O’Neillin 0+1 yhdeksään otteluun ovat aivan muuta kuin tulosta tekeviltä pelaajilta sopii odottaa.

Masi Marjamäen 1+1 ja Marko Anttilan kiikarit 0+0 eivät sikäli yllätä – he olivat täysin käsittämättömiä hankintoja KHL:ssä menestystä hakevaan joukkueeseen alun alkaenkin.

Päävalmentaja Jukka Jalonen kehotti vakavaan itsetutkiskeluun maanantain nöyryyttävän kotitappion jälkeen. Itsetutkiskeluun on syytä myös joukkueen kasanneella pukuosastolla. Jos joukkueessa ei ole tarpeeksi kärkipään taitoa, joukkue ei voi menestyä. Ja jos joukkueessa ei ole sellaisia pelaajia, joihin fanit voivat samastua, se ei kiinnosta yleisöäkään. On isot uhkakuvat olemassa, että Jokereille on käymässä juuri noin.